Twee op Limpopo-plaas vermoorArgieffoto: Kent Williamson Die polisie in Limpopo stel ondersoek in ná twee persone, ‘n boer en sy plaaswerker, op ŉ plaas in Radium, Bela-Bela (Warmbad) vermoor is. Simon Malebane (61), die boer, is Saterdag dood aangetref in sy huis. ŉ Woordvoerder van die polisie het gesê Malebane is vermoedelik by sy voertuig oorval en met ŉ onbekende voorwerp aangeval. Hy is na sy huis gesleep, vasgebind met tou en vermoor. Daniel Ngoagamobe (59), ŉ plaaswerker, is langs die huis dood aangetref. Hy is ook vasgebind en doodgeskiet. Polisiebeamptes het ŉ 9 mm-doppie op die toneel gevind. Malebane het vuurwapens in sy besit gehad en dit is nog nie in hierdie stadium nie duidelik of sy vuurwapen gesteel is en dit gebruik is om die werker dood te skiet nie. Dit is ook nie bekend of enige ander eiendom vermis word nie. Die motief vir die aanval is nog nie bekend nie. Volgens die familie was Malebane betrokke in ŉ hofsaak waar kerkgroepe betrek word oor grond in die Mokopane (Potgietersrus)-gebied en die vermoede bestaan dat dit die motief kan wees.